Foto: Facebook

ALEKSANDRA KOLARIĆ pripremila je govor za sjednicu Glavnog odbora SDP-a na kojoj se odlučivalo o njenom izbacivanju iz stranke. No, nije joj bilo dozvoljeno da se na sjednici pojavi i govor održi, iako je u četvrtak poslala zamolbu Josipu Leki, predsjedniku Glavnog odbora SDP-a i svim članovima tog tijela, da joj se dozvoli sudjelovanje na sjednici i obraćanje Glavnom odboru.

"Glavni odbor SDP-a potvrdio je odluku Predsjedništva Stranke o isključenju Aleksandre Kolarić iz SDP-a", izvijestili su danas kratko iz SDP-a.

Odluka, međutim, nije bila jednoglasna, što je za Glavni odbor SDP-a vrlo neuobičajeno. Protiv izbacivanja Kolarić iz stranke glasalo je 11 SDP-ovaca iz Istre i Zagreba. Za je bilo 64 članova glavnog odbora, dok ih se 28 uopće nije pojavilo.



"Žao mi je što se ovo dogodilo. Ne zamjeram nikome ništa osobno. Nedemokratičnost izbacivanja zbog verbalnog delikta jasan je pokazatelj da sam bila u pravu. SDP se mora dubinski mijenjati. Ta promjena može početi ranije ili kasnije, ali neće je biti moguće izbjeći. Predsjednik stranke koji sije strah ne može biti uspješan politički lider. Vrijeme će pokazati je li ova odluka naštetila reputaciji stranke i hoće li mnogi koji su danas digli ruku iz straha poput Čobankovića zažaliti što su to učinili", izjavila je Kolarić za Index.

Milanović napao Bernardića



U obranu Aleksandre Kolarić u svom govoru pred Glavnim odborom je, kako doznajemo, ustao Davor Bernardić. Članovima stranke poručio je da bi različitost stavova trebalo biti bogatstvo, a ne slabost SDP-a. Članovi SDP-a, smatra Bernardić, morali bi imali pravo na slobodno iznošenje svojih političkih stavova.



Zbog pokušaja obrane Aleksandre Kolarić, Bernardića je na zub uzeo šef SDP-a Zoran Milanović. U svom govoru Milanović je Bernardića okarakterizirao kao karijerista koji se u SDP učlanio s 18 godina, a zamjerio mu je i suradnju s Milanom Bandićem.

"Protustatutarno, protuzakonito i nedemokratski do srži"



"Poslala sam danas mailom molbu Josipu Leki, predsjedniku Glavnog odbora SDP-a i svim članovima tog tijela, da mi se dozvoli sudjelovanje na sjednici i obraćanje Glavnom odboru.



Prema nekim informacijama Milanović predlaže Glavnom odboru da se o odluci Predsjedništva o mojem izbacivanju glasa u paketu tj. zajedno s glasanjem o svim drugim odlukama Predsjedništva. Protustatutarno, protuzakonito i nedemokratski do srži.



Od rujna, kada je Predsjedništvo donijelo tu odluku, nisam dobila niti jedan argument za to izbacivanje i nisam dobila zapisnik s te sjednice Predsjedništva. Niti u jednom trenutku nije mi omogućeno da iznesem svoje stajalište i svoju obranu. Na odluku Glavnog odbora nema mogućnosti žalbe.



Odluka o izbacivanju bez ijednog argumenta i postupak bez mogućnosti obrane i bez mogućnosti žalbe predstavlja totalnu negaciju unutarstranačke demokracije.



U zemljama razvijene demokracije stranke ne izbacuju svoje članove zbog kritika upućenih vodstvu. Takvo postupanje jednostavno ne postoji u demokraciji.



Čekam odluku Josipa Leke hoće li mi dozvoliti da govorim na Glavnom odboru SDP-a.



Stoga, s obzirom da mi je do sada u cijelosti bilo onemogućeno iznijeti svoje mišljenje i stav pred tijelima stranke, molim da mi se omogući da ga iznesem u subotu pred članovima Glavnog odbora", napisala je Kolarić u četvrtak na Facebooku.



Ovo je govor kojeg joj nisu dali održati!



"Dragi kolegice i kolege,



Obraćam vam se javno danas jer ne prihvaćam šutnju kao oblik političkog djelovanja. Da citiram Benjamina Franklina: "Kao što smo odgovorni za neutemeljene riječi, tako smo odgovorni i za neutemeljenu šutnju".



Danas o meni glasate jer sam učinila ono što svaki političar treba činiti. Otvoreno i odgovorno iznijela sam svoj politički stav. Inzistiranje na lex Perković je politički štetno i pogrešno. Drago mi je da je zakon promijenjen. Kada odluke vodstva štete nacionalnim interesima na njih treba upozoriti. Svima nama primjer bi trebale biti progresivne političke stranke gdje je javno upozorenje na štetne odluke vodstva stranke uobičajena praksa. U razvijenoj demokraciji svaki političar ima pravo izaći u javnost sa svojim političkim stavom, a da se oko toga prethodno ne konzultira s vrhom stranke, posebice ako se radi o nacionalnom interesu.



Nacionalni interes je ispred stranačkog interesa, a osobna savjest ispred stranačke discipline.



U interesu stranke koja vodi državu je štićenje nacionalnog interesa, a ne interesa bilo kojih stranačkih pojedinaca. To je ono na što sam svojim javnim nastupom htjela upozoriti.

Tekst se nastavlja ispod oglasa

"Zašto se nevidljivom rukom guši rasprava u stranci?"



Interes SDP-a nije šutnja, nego dijalog. On je naša odgovornost i obveza. Nije različitost, već "jedinstvo" mišljenja ono čega se trebamo bojati. Dijalog se ne potiče tako da se članove zbog verbalnog delikta pokušava izbaciti iz stranke, niti tako da svi u predsjedništvu povlađuju predsjedniku.



Zašto je u SDP-u sve manje dijaloga? Zašto se nevidljivom rukom guši rasprava u stranci? Zašto se u vrhu SDP-a nevoljko čuju različita, nezavisna i kritička mišljenja?



Mi nismo nikada bili stranka kojom je vladao strah. Mi to ne smijemo postati. Mi se ne smijemo bojati razgovora o načinu vođenja stranke, o uspješnosti naših ministara, o načinu postavljanja moralne ljestvice. Mi se ne smijemo bojati razgovora o tome štete li reputaciji naše stranke naručivanje skupocjenih limuzina, krivotvorenje službenih dokumenata, porezni dug državi, sumnje na kupovanje vijećnika, prenamjena poljoprivrednih zemljišta ili klijentelističko zapošljavanje. Mi se ne smijemo bojati istine.



Vodstvo koje se boji provesti nužne reforme, vodstvo koje se boji čuti mišljenje stručnjaka, vodstvo koje ne želi čuti mišljenje članstva, vodstvo koje se boji čuti što građani misle, ne može biti uspješno vodstvo. Strah od istine loš je politički savjetnik i saveznik.



Rekla sam, i ponovit ću, ne pristajem na strah. Istinu sam javno govorila prije, govorim je i sada, a govorit ću je i ubuduće. A istina, koju nam građani poručuju, glasi: SDP-u su nužne promjene. Ovakvi kakvi smo sada bojimo se čuti, a posljedično ne uvažavamo i ne rješavamo potrebe građana. Ishod je jasan: ili ćemo se mi mijenjati ili će nas građani zamijeniti.



Pred sadašnjim vodstvom je izazov da počne provoditi promjene ili da nastavi gurati glavu u pijesak. Samo kroz dijalog, kroz pozitivne promjene i kroz provođenje reformi, možemo ponovno dobiti izbore i vratiti povjerenje građana.

"Stranka istinski jednakih članova ne izbacuje iz stranke zbog javno izrečenog političkog stava"



Djelotvornost i uspješnost vodstva mjeri se stvarnom društvenom promjenom, podrškom članstva i ispunjenjem očekivanja građana. Legitimitet i legalitet mandata predsjednika stranke je neupitan i zato zajedno s mnogim članovima i građanima očekujem da će u preostale dvije godine postati poticatelj promjene. Kako nužnih reformi u državi, tako i promjene u načinu upravljanja strankom.



Vjerujem u SDP, vjerujem u potencijal naših članova, vjerujem da se možemo vratiti vrijednostima demokracije, jednakosti i pravednosti. SDP će morati ponovno postati istinski dosljedna stranka.



Istinski demokratska stranka ne izbacuje članove zbog verbalnog delikta, javnim glasanjem, odlukama sakrivenim "u paketu".



Stranka istinski jednakih članova ne izbacuje iz stranke zbog javno izrečenog političkog stava, a šuti o članovima koji su, politički neetičkim postupcima, stranci nanijeli ogromnu reputacijsku štetu.



Stranka koja počiva na principu istinske pravednosti ne sudi svojim članovima prijekim sudom, bez dokaza i argumenata, bez prava na obranu i bez mogućnosti žalbe.



Kao članovi Glavnog odbora, vi ste zaduženi za čuvanje demokratskih temelja stranke, istinskih vrijednosti na kojima stranka počiva.

"Izbore smo prije dvije godine dobili, ali ako ovako nastavimo dalje, bojim se da osim izbora možemo izgubiti i obraz"



Bez obzira kakav bio ishod vašeg glasanja, ja ne odustajem od SDP-a. Duboko se nadam i vjerujem da niti vi ne odustajete od istinski dosljednog SDP-a. Ne odustati znači ne bojati se govoriti i postupiti u skladu sa svojim vrijednostima i svojom savješću. Upozoriti vodstvo kada vuče pogrešne poteze i donosi štetne odluke.



Nemamo se čega bojati, osim straha samog. Izbore smo prije dvije godine dobili, ali ako ovako nastavimo dalje, bojim se da osim izbora možemo izgubiti i obraz. Odluka i odgovornost je na vama, članovima Glavnog odbora.



I dalje ću javno zagovarati socijaldemokratske vrijednosti i pozivati na nužne promjene u stranci. Promjene koje će SDP dalje razviti u otvorenu, dosljedno progresivnu i istinski demokratsku stranku. SDP odgovoran građanima i svojim članovima i simpatizerima. Vjerodostojan SDP. U takav SDP vjerujem, za takav SDP ću se zalagati i takvom SDP-u ću uvijek pripadati. S članskom iskaznicom ili privremeno bez nje".

Kolarić: Vrh SDP-a ima ozbiljnih problema s demokracijom



Aleksandra Kolarić, koja je odlukom Glavnog odbora SDP-a danas definitivno isključena iz članstva stranke, izjavila je kako vodstvo SDP-a ima ozbiljnih problema s demokratskom procedurom i demokracijom uopće.



"Stranka koja na ovakav način, prijekim sudom, zbog verbalnog delikta, bez prava na obranu i bez prava na žalbu, pokušava izbaciti člana, to jest vodstvo koje to radi, ima ozbiljnih problema s demokratskom procedurom i s demokracijom unutar stranke. Stranka koja iznutra nije demokratska teško će uspješno zastupati demokratske standarde i toleranciju u društvu", rekla je Kolarić novinarima na Iblerovom trgu, dok je Glavni odbor na zatvorenoj sjednici odlučivao o njezinu isključenju iz stranke.



Iako u tom trenutku odluka o isključenju još nije bila donesena, Kolarić je kazala kako nije optimistična. "SDP se mora dubinski mijenjati, mora se otvoriti građanima i članovima, mora se demokratizirati i mora se decentralizirati. Samo takav SDP može dobit sljedeće izbore", uvjerena je.



Najavila je da će i dalje "javno djelovati kao sredstvo pritiska za promjene u SDP-u". "Znam da to želi mnoštvo članova i znam da to očekuje većina naših glasača. Dat ću zahtjev za primanje u forum žena, gdje sudjeluju i nečlanice i za godinu dana ponovo ću se pokušati učlaniti u SDP. Nadam se da će biti dovoljno razuma i da će SDP uvidjeti i im i ljudi koji različito misle koriste a ne štete", rekla je Kolarić.



Glavni odbor SDP danas je potvrdio rujansku odluku Predsjedništva stranke koje je Aleksandru Kolarić odlučilo isključiti iz SDP-a nakon njezinih javnih kritika Vladi da je izmjenama Zakona o pravosudnoj suradnji s članicama EU tzv. lex Perković izazvala nepotreban sukob s Europskom komisijom.